(Ma pole just kõige romantilisem inimene,  et armastuskirja asemel enesetutvustuse saadan,  aga asi seegi)    Ma ei ole eriti huvitav,  aga see-eest on mu kodurotil  veidrad söömisharjumused. Igav juba temaga ei hakka.  Oled sa kunagi näinud kuidas ülesöönud rott  tundide viisi põrandal ägab. Naljakas.  Mina ise muidu väga vaimukas ei ole,  aga ma olen palju anekdoote pähe õppinud.  Kas sa midagi Jahilolt oled lugenud?    Ma  ei ole eriti atraktiivse välimusega,  aga mu ema on kõige ilusam naine maailmas.  Ole ettevaatlik, võimatu on temasse mitte armuda.  Jah, ma ei ole eriti atraktiivse välimusega,  aga sina oled. Ma arvan, et meie lapsed tulevad okeid.    Ma pole ka eriti sarmikas,  aga vähemalt välistab see võimaluse,  et võiksid meie ühisest kodust  võõraste prouade trussikuid leida.    Ma ei ole eriti suur muusikahuviline,  aga mul on oma lemmikbänd, mida ma võin  päevi järjest kuulata.  Ma olen kindel, et sellest saab ka sinu lemmik.    Ma pole just kuldsete kätega mees,  aga ma oskan hammastega õllepudeleid avada.  Ma võin sind õpetada. Oleksime hea tiim  (Kuigi ma ei oska teiste inimestega arvestada.)    Ma ei usu, et naised on meestega võrdsed,  aga mul poleks midagi selle vastu  kui sa mõnes nooblis baaris jooke  välja käristaksid, sest  ma pole just eriti rikas.  Kas sul on rikkad vanemad?  (mul ei ole)    Ma pole just kõige stabiilsema närvikavaga  aga sa ei pea muretsema, et ma end ära tapan,  kui mind maha jätad.  Kindlasti kohtan sinust ilusamaid ja paremaid.    Ma pole just eriti midagi  aga usun,  et olen  hea diil  ja viimasel ajal on mu latt  naiste suhtes üsna madalale langenud.    Vastust ootama jäädes.